**Joakim Kemell** (s. 27. huhtikuuta 2004 Jyväskylän maalaiskunta) on suomalainen jääkiekkoilija, joka pelaa NHL-seura Nashville Predatorsin organisaatiossa. Hän pelaa pääasiassa AHL-joukkue Milwaukee Admiralsissa. Predators varasi Kemellin ensimmäisellä kierroksella 17. varausvuorolla NHL:n varaustilaisuudessa 2022. Hän on pelipaikaltaan oikea laitahyökkääjä. Hän laukoo oikealta. Kemelliä on yleisesti pidetty yhtenä ikäluokkansa lupaavimmista pelaajista.

Ura
---

### Seuraura

Kemell aloitti luistelun jo kaksivuotiaana. Hän aloitti jääkiekkoilun Jyvässeudun Kiekossa, josta Kemell siirtyi E-juniori-ikäisenä JYPiin. Hän pelasi juniorina myös Palokan Kiekossa, joka on mainittu Kemellin varsinaiseksi kasvattajaseuraksi. Hän palasi sittemmin JYPiin. Kemell oli kaudella 2017–2018 C-nuorten SM-sarjassa joukkueensa paras syöttäjä 14 syöttöpisteellään. Kaudella 2018–2019 hän oli C-nuorten SM-sarjassa JYPin paras maalintekijä 17 osumallaan. Pudotuspeleissä Kemell oli joukkueen paras pistemies ja syöttäjä tehopistein 3+6=9. Hänet valittiin kauden päätteeksi sarjan toiseen tähdistökentälliseen.

Kesäkuussa 2019 Kemell teki JYPin kanssa nelivuotisen juniorisopimuksen. Kauden 2019–2020 hän pelasi kokonaan seuran B-nuorissa. Myös kauden 2020–2021 Kemell aloitti U18-junioreissa (entinen termi B-nuoret), josta hän nousi kahden ottelun jälkeen JYPin U20-junioreihin, jossa 16-vuotias Kemell pelasi koko loppukauden. Hän voitti joukkueen sisäisen piste- ja maalipörssin tehopistein 22+14=36. Kemell jakoi koko U20 SM-sarjan alku- ja runkosarjan yhteenlasketun maalipörssin neljännen sijan Pelicansin Tomi Purmolan kanssa. Hänet valittiin sarjan helmikuun kuukauden nuoreksi pelaajaksi. Kemell pelasi kauden aikana myös kaksi ottelua JYPin U18-junioreissa.

Kemell debytoi kauden 2020–2021 aikana myös JYPin SM-liigajoukkueessa. Hänet nostettiin seuran liigarinkiin huhtikuussa 2021, kun JYP kärsi loukkaantumisista. Kemell teki SM-liigadebyyttinsä vain 19 päivää ennen 17-vuotissyntymäpäiväänsä runkosarjan kolmanneksi viimeisellä kierroksella 8. huhtikuuta 2021 vieraissa Mikkelin Jukureita vastaan. Hänet merkittiin JYPin nelosketjun oikeaan laitaan Samuel Heleniuksen ja Mikko Salmion viereen. Kemell sai ottelussa jääaikaa 9.03 minuuttia. Hän teki ottelussa myös liigauransa avausmaalin, joka vei JYPin 2–4-johtoon. Perttu Pullinen valitsi Kemellin ottelun Alumnien tähtien kolmostähdeksi. Hänestä tuli SM-liigahistorian ensimmäinen vuonna 2004 syntynyt pelaaja ja maalintekijä. Ottelu jäi Kemellille kauden ainoaksi SM-liigassa.

WHL-joukkue Regina Pats varasi Kemellin 32. pelaajana CHL:n varaustilaisuudessa 2021. Hän kuitenkin jatkoi kaudella 2021–2022 JYPissä. Kemell onnistui maalinteossa runkosarjan kahdessa ensimmäisessä ottelussa. Koska hän teki maalin myös edellisen kauden ainoassa ottelussaan, 17-vuotiaasta Kemellistä tuli SM-liigan historian kaikkien aikojen nuorin kolmessa ensimmäisessä ottelussaan maalin tehnyt pelaaja. Ennätys oli aiemmin Petri Skrikon (18 vuotta ja kuusi kuukautta) hallussa kaudelta 1980–1981. Kolmen ensimmäisen ottelun maaliputkeen on yltänyt aiemmin 16 pelaajaa, joista suurin osa on ulkomaalaisvahvistuksia ja vain viisi heistä kotimaisia pelaajia. Lokakuussa 2021 Kemell teki JYPin kanssa kaksivuotisen jatkosopimuksen kevääseen 2024 saakka. Hän johti koko SM-liigan piste- ja maalipörssiä tehtyään 16 ensimmäisessä ottelussaan tehopisteet 12+6=18. Kemell valittiin liigan lokakuun kuukauden pelaajaksi. 17-vuotiaasta Kemellistä tuli SM-liigan historian nuorin kuukauden pelaajaksi valittu pelaaja, kun ennätyksen edellinen haltija Olli Jokinen valittiin 19-vuotiaana joulukuun pelaajaksi vuonna 1997.

Lokakuun 2021 lopulla Kemell joutui yli kuukaudeksi sivuun ylävartalovamman vuoksi, kun hän loukkaantui törmättyään Lukon Kristián Pospíšilin kanssa. Palattuaan kaukaloihin joulukuussa Kemell jäi ilman tehopisteitä peräti 14 ottelussa peräkkäin, kunnes hän teki seuraavan maalin 4. maaliskuuta 2022 Mikkelin Jukureita vastaan. Kemell pelasi tulokaskautensa aikana lopulta 39 runkosarjaottelua tehopistein 15+8=23. Hän voitti koko SM-liigan tulokkaiden maalipörssin ja Kemell jakoi tulokkaiden pistepörssin toisen sijan SaiPan Nuutti Viitasalon kanssa edellään Kärppien Ville Koivunen. Hänet palkittiin kauden päätteeksi liigan vuoden tulokkaana Jarmo Wasaman muistopalkinnolla.

Kemellin odotettiin yleisesti tulevan varatuksi kymmenen ensimmäisen pelaajan joukossa NHL:n varaustilaisuudessa. Hänen arvioitu varausnumeronsa liikkui useissa arvioissa sijoilla 5–8, mutta kanadalaisen *The Sports Networkin* asiantuntija Craig Button listasi Kemellin viimeisessä rankingissaan jopa sijalle 3. heti Shane Wrightin ja Juraj Slafkovskýn jälkeen. Hänet varattiin lopulta hieman yllättäen varaustilaisuuden 17. pelaajana Nashville Predatorsiin. Kemell teki 15. heinäkuuta 2022 seuran kanssa kolmivuotisen tulokassopimuksen. Elokuussa Predators vahvisti hänen pelaavan kauden 2022–2023 vielä lainalla JYPissä. Kemell jakoi 12 osumallaan joukkueen sisäisen maalipörssin kolmannen sijan Jerry Turkulaisen, Braden Christofferin ja Juuso Puustisen kanssa. SM-liigakauden jälkeen hän liittyi maaliskuussa 2023 AHL-joukkue Milwaukee Admiralsiin. Kemell pelasi siellä loppukaudella 14 runkosarjaottelua tehopistein 6+7=13 ja 14 playoff-ottelua tehopistein 8+2=10. Hän oli pudotuspeleissä joukkueen paras maalintekijä. Kemellin maaleista neljä oli voittomaaleja, mikä oli eniten koko AHL:ssä. Viidennessä divisioonafinaaliottelussa 21. toukokuuta 2023 vieraissa Texas Starsia vastaan hän teki kaksi maalia, joista ensimmäinen syntyi ylivoimalla ja se jäi Admiralsin 5–2-voittoon päättyneen ottelun voittomaaliksi. Joukkue eteni konferenssifinaaleihin otteluvoitoin 3–2.

### Maajoukkueura

Kemell pelasi alle 20-vuotiaiden maailmanmestaruuskilpailuissa vuosina 2022 ja 2023, joista ensimmäinen turnaus päättyi hopeaan. Hän sijoittui tehoilla 4+8=12 koko turnauksen pistepörssissä toiseksi edellään vain Kanadan Mason McTavish. Kemell valittiin turnauksen tähdistökentälliseen. Vuoden 2023 turnauksessa hän jakoi tehoilla 2+2=4 Suomen sisäisen pistepörssin voiton Sami Päivärinnan kanssa.

Kemell pelasi myös alle 18-vuotiaiden maailmanmestaruuskilpailuissa vuosina 2021 ja 2022, joista jälkimmäisessä turnauksessa hän toimi Suomen varakapteenina. Puolivälieräottelussa Kanadaa vastaan Kemell onnistui tekemään kypärätempun. Hänen kaksi ensimmäistä maaliaan syntyi ylivoimnalla ja Kemellin kolmas osuma ratkaisi Suomelle 6–5-jatkoaikavoiton ja välieräpaikan ajassa 60.28. Hänet valittiin joukkueensa ottelun parhaaksi pelaajaksi. Välieräottelussa Ruotsia vastaan Kemell puolestaan sai puolestaan epäonnisen jäähyn koukkaamisesta vain 1.23 minuuttia ennen varsinaisen peliajan päättymistä, jonka johdosta Ruotsi teki 2–1-voittomaalin ylivoimalla vain 32 sekuntia ennen päätössummeria. Pronssiottelussa Tšekkiä vastaan hän teki kaksi maalia, joista toinen jäi Suomen 4–1-voittoon päättyneen ottelun voittomaaliksi, joka ratkaisi joukkueelle MM-pronssin. Kemell sai ottelussa myös syöttöpisteen Jere Lassilan tekemään 3–1-johtomaaliin. Hänet valittiin Suomen ottelun parhaaksi pelaajaksi. Kemell valittiin joukkueen ottelun parhaaksi pelaajaksi myös Sveitsiä vastaan pelatun avausottelun päätteeksi. Hän voitti lopulta tehopistein 6+2=8 Suomen sisäisen maalipörssin ja Kemell jakoi sisäisen pistepörssin voiton Jere Lassilan kanssa. Valmentajat valitsivat hänet joukkueensa turnauksen yhdeksi kolmesta parhaasta pelaajasta.

Kemell pelasi myös Hlinka Gretzky Cupissa vuonna 2021, jolloin hän toimi Suomen varakapteenina. Kemell oli tehopistein 5+1=6 joukkueen paras maalintekijä ja hän jakoi sisäisen pistepörssin voiton kolmen muun pelaajan kanssa.

Kemell edusti myös Suomen alle 16-vuotiaiden maajoukkuetta Sveitsin Lausannessa järjestetyissä nuorten olympiakisoissa vuonna 2020. Yhteensä hän on pelannut 27 nuorten ja 27 poikien maaottelua.

Kemell valittiin Pohjola-leirin tähdistökentälliseen vuonna 2019.

Pelityyli
---------

Kemell on maininnut omiksi vahvuuksikseen luistelun, laukauksen ja kiekollisen pelin. Hän on maininnut yhdeksi esikuvakseen Aleksandr Ovetškinin, johon Kemelliä on myös verrattu pelityyliltään. Kesäkuussa 2022 hän vertasi itseään David Pastrňákiin.

Elokuussa 2021 yhdysvaltalainen *The Athletic* -lehti kirjoitti Kemellillä olevan kaikki avut NHL:ään paitsi koko. Lehden mukaan hän on hyvä luistelija sekä erittäin lahjakas ja luova pelaaja kiekon kanssa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2020–2021 | JYP | U20-SM | 38 | 22 | 14 | 36 | 51 | 3 | 0 | 0 | 0 | 0 | U18 | 7 | 3 | 0 | 3 | 2 |
|  | JYP | SM-liiga | 1 | 1 | 0 | 1 | 0 | – | – | – | – | – |
| 2021–2022 | JYP | SM-liiga | 39 | 15 | 8 | 23 | 2 | – | – | – | – | – | U18 | 5 | 6 | 2 | 8 | 6 |
|  |  |  |  |  |  |  |  |  |  |  |  |  | JMM | 7 | 4 | 8 | 12 | 0 | Ykköstähdistö |
| 2022–2023 | JYP | SM-liiga | 43 | 12 | 3 | 15 | 14 | – | – | – | – | – | JMM | 5 | 1 | 3 | 4 | 0 |
|  | Milwaukee Admirals | AHL | 14 | 6 | 7 | 13 | 21 | 14 | 8 | 2 | 10 | 2 |
| 3 kautta | yhteensä | SM-liiga | 83 | 28 | 11 | 39 | 16 | – | – | – | – | – |
| 1 kausi | yhteensä | AHL | 14 | 6 | 7 | 13 | 21 | 14 | 8 | 2 | 10 | 2 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Joakim Kemell**.
* Joakim Kemell The Internet Hockey Databasessa (englanniksi)
* Joakim Kemell Eurohockey-sivustolla (englanniksi)
* Joakim Kemell *Elite Prospects*. Everysport Media Group AB.  (englanniksi)

### Viitteet

1. ↑  Joakim Kemell on valittu U20 SM-sarjan helmikuun nuoreksi pelaajaksi! *facebook.com*.  3.3.2021. JYP Jyväskylä Oy. Viitattu 8.4.2021.
2. ↑  Ottelut - JYP - Jokipojat (Joensuu) *jypjuniorit.fi*.  12.8.2017. JYP Juniorit ry. Viitattu 25.5.2021.
3. ↑  Tilastot *liiga.fi*. Jääkiekon SM-liiga Oy. Viitattu 8.4.2021.
4. 1 2 3 4 5 6 7 8 9  Joakim Kemell *Elite Prospects*. Everysport Media Group AB.  (englanniksi)
5. 1 2  Vähätalo, Eelis: Suomen 17-vuotias kiekko­lupaus kiinnitti The Athleticin huomion upeilla otteillaan – kutkuttava ennustus ensi kesän varaustilaisuudesta *is.fi*.  9.8.2021. Sanoma Media Finland Oy. Viitattu 14.8.2021.
6. 1 2  Sihvonen, Varpu: Joakim Kemell luottaa JYPin tasaisuuteen U20 SM-sarjassa *leijonat.fi*.  18.11.2020. Suomen Jääkiekkoliitto ry – Finlands Ishockeyförbund rf. Viitattu 5.4.2021.
7. ↑  Pohjola-leiriltä kuusi JYP pelaajaa U16 maajoukkueen testileirille *jypjuniorit.fi*.  4.3.2019. JYP Juniorit ry. Viitattu 8.4.2021.
8. 1 2 3  JYP voitokas Mikkelin illassa – "Mahtavaa, kun sain painettua maalin heti ensimmäiseen otteluun" *jypliiga*.  8.4.2021. JYP Jyväskylä Oy. Viitattu 8.4.2021.
9. ↑  Elite Prospects - JYP U16 *eliteprospects.com*. Everysport Media Group AB. Viitattu 8.4.2021. (englanniksi)
10. ↑  Elite Prospects - JYP U16 *eliteprospects.com*. Everysport Media Group AB. Viitattu 8.4.2021. (englanniksi)
11. ↑  JYP sopimuksiin junioreidensa kanssa – Jääkiekkolupausten Talenttitalli Jyväskylään *jypliiga.fi*.  10.6.2019. JYP Jyväskylä Oy. Viitattu 8.4.2021.
12. ↑  Elite Prospects - JYP U20 *eliteprospects.com*. Everysport Media Group AB. Viitattu 8.4.2021. (englanniksi)
13. ↑  Elite Prospects - U20 SM-sarja Stats 2020-2021 *eliteprospects.com*. Everysport Media Group AB. Viitattu 8.4.2021. (englanniksi)
14. ↑  Mennander, Pasi: JYPin Joakim Kemell nimettiin U20 SM-sarjan helmikuun parhaaksi nuoreksi pelaajaksi *leijonat.fi*.  2.3.2021. Suomen Jääkiekkoliitto ry – Finlands Ishockeyförbund rf. Viitattu 8.4.2021.
15. ↑  Konnekuljetuksen otteluennakko: "Kun pelit vähenevät, alkaa olla kevättä rinnassa" *jypliiga.fi*.  3.4.2021. JYP Jyväskylä Oy. Viitattu 12.4.2021.
16. ↑  Jukurit - JYP, 8.4.2021 *liiga.fi*.  8.4.2021. Jääkiekon SM-liiga Oy. Viitattu 8.4.2021.
17. ↑  Jukurit - JYP, 8.4.2021 *liiga.fi*.  8.4.2021. Jääkiekon SM-liiga Oy. Viitattu 8.4.2021.
18. ↑  Otteluseuranta *liiga.fi*.  8.4.2021. Jääkiekon SM-liiga Oy. Viitattu 8.4.2021.
19. ↑  Nieminen, Janne: JYPin Joakim Kemellille historiallinen Liiga-debyytti *Jatkoaika.com*.  8.4.2021. Jatkoaika r.y. Viitattu 8.4.2021.
20. ↑  Seppänen, Antti: JYPin Joakim Kemellin maalintekotahti rikkoi ennätyksiä – Petri Skriko ja Esa Tikkanen jäivät taakse *liiga.fi*.  14.9.2021. Jääkiekon SM-liiga Oy. Viitattu 14.9.2021.
21. ↑  Silventoinen, Juho: JYP julkisti neljä jatkosopimusta – pörssikärki Kemellin ensimmäinen Liiga-sopimus ulottuu vuoteen 2024 *Jatkoaika.com*.  19.10.2021. Jatkoaika r.y. Viitattu 19.10.2021.
22. ↑  Seppänen, Antti: Joakim Kemell on Liigan lokakuun pelaaja *liiga.fi*.  2.11.2021. Jääkiekon SM-liiga Oy. Viitattu 3.11.2021.
23. ↑  Savonen, Ilari: SM-liigatähti Joakim Kemell, 17, on piakkoin valtavassa NHL-näyteikkunassa – maalitykkiä ei huoleta syksyn iso käänne *MTVuutiset.fi*.  30.10.2021. Telia Company AB. Viitattu 26.3.2022.
24. ↑  NHL-huippulupaus Joakim Kemell sai vihdoin hanat auki – JYP-leiri raivostui tuomaripäätöksestä *MTVuutiset.fi*.  4.3.2022. Telia Company AB. Viitattu 26.3.2022.
25. ↑  Pelaajatilastot *old.liiga.fi*. Jääkiekon SM-liiga Oy. Viitattu 26.3.2022.
26. ↑  Seppänen, Antti: Liiga palkitsi kauden 2021-22 parhaat Jääkiekkogaalassa – tässä kaikki voittajat *liiga.fi*.  10.6.2022. Jääkiekon SM-liiga Oy. Viitattu 13.7.2022.
27. ↑  Heikkilä, Tuomas: NHL:n testeissä säväyttänyt Joakim Kemell on kiinni jopa top 3 -varauksessa – toinen suomalainen on koko draftin ristiriitaisin hahmo *is.fi*.  7.7.2022. Sanoma Media Finland Oy. Viitattu 13.7.2022.
28. ↑  Isokoski, Riku: NHL-seura häkeltyi Joakim Kemellin saamisesta: "Voi kiistatta olla avauskierroksen isoin ryöstö" *iltalehti.fi*.  8.7.2022. Alma Media Suomi Oy. Viitattu 13.7.2022.
29. ↑  Predators Sign Joakim Kemell to Three-Year, Entry-Level Contract *nhl.com/predators*.  15.7.2022. Nashville, Tenn.:  Nashville Predators. Viitattu 15.7.2022. (englanniksi)
30. ↑  Seppä, Lassi: Predators solmi Joakim Kemellin kanssa kolmen vuoden tulokassopimuksen *Jatkoaika.com*.  16.7.2022. Jatkoaika r.y. Viitattu 17.7.2022.
31. ↑  Predators Assign Joakim Kemell to Finnish Liiga's JYP *nhl.com/predators*.  22.8.2022. Nashville, Tenn.:  Nashville Predators. Viitattu 22.8.2022. (englanniksi)
32. ↑  Eerola, Joona: JYPin hyökkäykseen kova vahvistus – Joakim Kemell jatkaa lainasopimuksella tulevan kauden *Jatkoaika.com*.  22.8.2022. Jatkoaika r.y. Viitattu 22.8.2022.
33. ↑  Elite Prospects - JYP *eliteprospects.com*. Everysport Media Group AB. Viitattu 27.3.2023. (englanniksi)
34. ↑  Predators Assign Joakim Kemell to Milwaukee (AHL) *nhl.com/predators*.  17.3.2023. Nashville, Tenn.:  Nashville Predators. Viitattu 27.3.2023. (englanniksi)
35. ↑  Heikkilä, Tuomas: Joakim Kemellin kausi jatkuu odotetusti AHL:ssa *ksml.fi*.  17.3.2023. Keski-Suomen Media Oy. Viitattu 27.3.2023.
36. ↑  Elite Prospects - Milwaukee Admirals *eliteprospects.com*. Everysport Media Group AB. Viitattu 11.6.2023. (englanniksi)
37. ↑  American Hockey League Skater Stats 2023 Calder Cup Playoffs *TheAHL.com*. The American Hockey League. Viitattu 11.6.2023. (englanniksi)
38. ↑  Milwaukee Admirals @ Texas Stars Sunday, May 21, 2023 *TheAHL.com*.  21.5.2023. The American Hockey League. Viitattu 11.6.2023. (englanniksi)
39. ↑  Roimela, Tommi: Joakim Kemell on nyt tulikuuma! JYP-kasvatti osui kahdesti ja johdatti Milwaukeen välieriin – katso maalit videolta *ksml.fi*.  22.5.2023. Keski-Suomen Media Oy. Viitattu 11.6.2023.
40. ↑  Elite Prospects - WJC Stats 2021-2022 *eliteprospects.com*. Everysport Media Group AB. Viitattu 22.8.2022. (englanniksi)
41. ↑  Elite Prospects - Finland U20 *eliteprospects.com*. Everysport Media Group AB. Viitattu 6.1.2023. (englanniksi)
42. ↑  GAME SUMMARY (pdf) *iihf.com*.  28.4.2022. IIHF. Viitattu 2.5.2022. (englanniksi)
43. ↑  Hellanto, Riku: Pikkuleijonille todella katkera tappio – Joakim Kemellin jäähy kostautui ikävällä tavalla *MTVuutiset.fi*.  30.4.2022. Telia Company AB. Viitattu 2.5.2022.
44. ↑  GAME SUMMARY (pdf) *iihf.com*.  1.5.2022. IIHF. Viitattu 2.5.2022. (englanniksi)
45. ↑  BEST PLAYER OF THE GAME SELECTED BY THE TEAM (pdf) *iihf.com*.  1.5.2022. IIHF. Viitattu 2.5.2022. (englanniksi)
46. ↑  Elite Prospects - Finland U18 *eliteprospects.com*. Everysport Media Group AB. Viitattu 2.5.2022. (englanniksi)
47. ↑  Elite Prospects - Finland U18 *eliteprospects.com*. Everysport Media Group AB. Viitattu 14.8.2021. (englanniksi)
48. ↑  Pulkkinen, Aki-Petteri: Joakim Kemell, 18, vertasi itseään NHL:n supertähteen – "Hyvä veto" *is.fi*.  6.6.2022. Sanoma Media Finland Oy. Viitattu 13.7.2022.


|  |  |  |
| --- | --- | --- |
| Edeltäjä:**Kasper Björkqvist** | **Jarmo Wasaman muistopalkinnon voittaja**2022 | Seuraaja:**Niko Huuhtanen** |